Hihi no wende gũthoma ũhoro ũyũ na %%?
Bibilia Intaneti-inĩ | NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Hihi no wende gũthoma ũhoro ũyũ na %%?
6 “Mwĩmenyagĩrĩrei mũtigekage maũndũ ma ũthingu rĩrĩa mũrĩ mbere ya andũ nĩguo muonwo nĩo; tondũ mũngĩka ũguo, gũtirĩ kĩrathimo mũngĩona kuuma kũrĩ Ithe wanyu wa igũrũ.
2 Kwoguo-rĩ, rĩrĩa mũkũheana iheo, tigagai kũhuuha coro ta ũrĩa andũ arĩa hinga mekaga thunagogi-inĩ na njĩra-inĩ nĩguo magoocagwo nĩ andũ. Ngũmwĩra atĩrĩ o ma: Nĩ marĩkĩtie kwamũkĩra kĩheo kĩao gĩothe.
3 No inyuĩ-rĩ, hĩndĩ ĩrĩa mũkũheana iheo, mũtikarekage guoko kwanyu kwa ũmotho kũmenye ũrĩa guoko kwa ũrĩo kũreka,
4 nĩguo mũtikaheanage iheo cianyu na njĩra andũ angĩ mekũmenya atĩ nĩ mwaheana. Nake Ithe wanyu ũrĩa wonaga arĩ hitho-inĩ nĩ arĩmũrathimaga.
5 “Ningĩ rĩrĩa mũkũhoya, mũtigekage ta andũ arĩa hinga, tondũ mendaga kũhoya marũgamĩte thunagogi-inĩ na magomano-inĩ ma njĩra nĩguo monwo nĩ andũ. Ngũmwĩra atĩrĩ o ma: Nĩ marĩkĩtie kwamũkĩra kĩheo kĩao gĩothe.
6 No rĩrĩa ũkũhoya, thiaga nyũmba yaku thĩinĩ, na thutha wa kũhinga mũrango, ũkahoya Ithe witũ ũrĩa ũrĩ hitho-inĩ. Nake Ithe witũ ũrĩa wonaga arĩ hitho-inĩ nĩ arĩkũrathimaga.
7 Rĩrĩa ũkũhoya ndũgacokagĩre maũndũ o marĩa marĩa, ta ũrĩa andũ a ndũrĩrĩ mekaga, tondũ meciragia atĩ nĩ mekũiguo nĩ Ngai nĩ ũndũ wa ciugo ciao kũingĩha.
8 Kwoguo, mũtigatuĩke tao, tondũ Ithe wanyu nĩ amenyaga maũndũ marĩa mũbataraga o na mũtanamũhoya.
9 “Nĩ ũndũ ũcio, hoyagai na njĩra ĩno:
“‘Ithe witũ ũrĩ igũrũ, rĩĩtwa rĩaku nĩ rĩtherio.
10 Ũthamaki waku ũũke. Wendi waku wĩkwo gũkũ thĩ o ta kũu igũrũ.
11 Tũhe mũgate wa gũtũigana ũmũthĩ,
12 na ũtuohere mehia maitũ, o ta ũrĩa tuohagĩra arĩa matwĩhagĩria.
13 Na ndũgatũingĩrie magerio-inĩ, no ũtũhonokagie kuuma harĩ ũrĩa mũru.’
14 “Tondũ mũngĩohagĩra andũ mehia mao, Ithe wanyu wa igũrũ o nake nĩ arĩmuohagĩra;
15 no angĩkorũo mũtirĩohagĩra andũ mehia mao, o nake Ithe wanyu ndarĩmuohagĩra mehia manyu.
16 “Rĩrĩa mũkwĩhinga kũrĩa-rĩ, mũtigatukagie gĩthiithi ta ũrĩa andũ arĩa hinga mekaga, nĩ gũkorũo matukagia ithiithi ciao nĩguo moneke nĩ andũ atĩ nĩ mehingĩte. Ngũmwĩra atĩrĩ o ma: Nĩ marĩkĩtie kwamũkĩra kĩheo kĩao gĩothe.
17 No inyuĩ hĩndĩ ĩrĩa mũkwĩhinga, mwĩthambagei mothiũ manyu na mũkehaka maguta mũtwe
18 nĩguo muonagwo nĩ Ithe wanyu ũrĩa ũrĩ hitho-inĩ atĩ nĩ mwĩhingĩte, no ti andũ. Nake Ithe wanyu ũrĩa wonaga arĩ hitho-inĩ nĩ arĩmũrathimaga.
19 “Tigai kwĩigĩra mũthithũ gũkũ thĩ, kũrĩa memenyi na gutu irĩaga na kũrĩa aici matonyaga makaiya.
20 Ithenya rĩa ũguo, mwĩigĩrei mũthithũ kũũrĩa igũrũ, kũrĩa memenyi na gutu itangĩrĩa, na kũrĩa aici matangĩhota gũtonya maiye.
21 Nĩ gũkorũo harĩa mũthithũ waku ũrĩ, hau nĩho ngoro yaku o nayo ĩrĩkoragwo.
22 “Tawa wa mwĩrĩ nĩ riitho. Kwoguo, riitho rĩaku rĩngĩkorũo nĩ irũngĩrĩru, mwĩrĩ waku wothe ũrĩkoragwo na ũtheri.
23 No angĩkorũo riitho rĩaku rĩrĩ na ũiru, mwĩrĩ waku wothe ũrĩkoragwo na nduma. Angĩkorũo ũtheri ũrĩa ũrĩ thĩinĩ waku kũna nĩ nduma-rĩ, kaĩ nduma ĩyo nĩ nene-ĩ!
24 “Gũtirĩ mũndũ ũngĩhota gũtungatĩra athani erĩ, nĩ gũkorũo egũthũũra ũmwe na ende ũrĩa ũngĩ kana egwatanie na ũmwe na anyarare ũcio ũngĩ. Mũtingĩtungatĩra Ngai na mũtungatĩre Ũtonga.
25 “Nĩ ũndũ ũcio ngũmwĩra ũũ: Tigai gũtangĩkĩra mĩoyo yanyu ũhoro-inĩ wĩgiĩ kĩrĩa mũkũrĩa kana kĩrĩa mũkũnyua kana kĩrĩa mũkwĩhumba. Githĩ muoyo ndũkĩrĩte irio na mwĩrĩ ũgakĩra nguo?
26 Rorai na kinyi nyoni cia rĩera-inĩ; itihandaga kana ikagetha kana ikaiga irio makũmbĩ, no Ithe wanyu wa igũrũ nĩ aciheaga gĩa kũrĩa. Githĩ inyuĩ mũtirĩ a bata gũcikĩra?
27 Nũ gatagatĩ-inĩ kanyu ũngĩhota kuongerera mũkono ũmwe harĩ ũtũũro wake nĩ ũndũ wa gwĩtangĩkĩra?
28 Ningĩ-rĩ, mũtangĩkaga nĩkĩ ũhoro-inĩ wa kwĩhumba? Mwĩrutei na ũrĩa mahũa makũraga; matiĩnogagia, kana makogotha ndigi;
29 no ngũmwĩra atĩrĩ, o na Suleimani na riri wake wothe ndaagemete ta rĩmwe rĩamo.
30 Rĩu-rĩ, angĩkorũo ũguo nĩguo Ngai ahumbaga mĩmera ya gĩthaka, ĩrĩa ĩkoragwo ho ũmũthĩ na rũciũ ĩgaikio mwaki-inĩ-rĩ, githĩ ndarĩkĩmũhumbaga inyuĩ o na makĩria, inyuĩ mũrĩ na wĩtĩkio mũnini?
31 Nĩ ũndũ ũcio mũtikanatangĩke mũkiugaga, ‘Tũkũrĩa kĩĩ?’ kana, ‘Tũkũnyua kĩĩ?’ kana, ‘Tũkwĩhumba kĩĩ?’
32 Tondũ maũndũ macio mothe nĩmo andũ a thĩ mathingataga na kĩyo. Ithe wanyu wa igũrũ nĩ oĩ atĩ nĩ mũbataraga maũndũ macio mothe.
33 “Nĩ ũndũ ũcio-rĩ, caragiai Ũthamaki wa Ngai mbere na ũthingu wake, namo maũndũ macio mangĩ mothe nĩ mũrĩongagĩrĩrũo.
34 Kwoguo mũtikanatangĩke nĩ ũndũ wa rũciũ, tondũ rũciũ nĩ rũgaakorũo na mĩtangĩko yaruo. O mũthenya ũkoragwo na ũũru waguo.
Tũma
Tũma
NEW WORLD TRANSLATION OF THE HOLY SCRIPTURES IN KIKUYU (MATHAYO-KŨGUŨRĨRIO)
Mathayo 6
Gĩkũyũ
Thoma Bibilia Intaneti-inĩ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn kik_Latn kik_Latn eng_Latn